OECD >Multilingual Summaries

OECD Sovereign Borrowing Outlook 2014

Summary in Greek

ΟΟΣΑ Προοπτικές κρατικού δανεισμού 2014

Περίληψη στα ελληνικά

Οι κρατικοί εκδότες των χωρών του ΟΟΣΑ παραμένουν αντιμέτωποι με σοβαρές προκλήσεις σε ένα περίπλοκο περιβάλλον

Οι εκδότες κρατικών χρεογράφων παλεύουν με ανησυχίες όπως οι αυξημένοι κίνδυνοι της αγοράς και ρευστότητας, τα υψηλότερα μακροπρόθεσμα επιτόκια και τα εμπόδια στην παγκόσμια οικονομική μεγέθυνση. Υπάρχουν ερωτήματα σχετικά με το χρόνο, την ταχύτητα και τον τρόπο που οι κεντρικές τράπεζες θα εξέλθουν από τα μη συμβατικά προγράμματα νομισματικής πολιτικής. Η έκδοση χρεογράφων περιπλέκεται σε χώρες όπου τα μεγάλα δημόσια ελλείμματα και οι πολύ υψηλοί λόγοι χρέους δεν έχουν αρχίσει να μειώνονται, καθώς η πελώρια κληρονομιά του δημόσιου ελλείμματος εξακολουθεί να εκθέτει τις κυβερνήσεις σε πιθανές μεταβολές στην εμπιστοσύνη όταν δεν υφίστανται αξιόπιστα μεσοπρόθεσμα σχέδια δημοσιονομικής εξυγίανσης. Υπάρχουν ανησυχίες σχετικά με τους κινδύνους που ελλοχεύουν πίσω από τις ημιτελείς μεταρρυθμίσεις του χρηματοπιστωτικού τομέα και σχετικά με τον πιθανό δυσμενή αντίκτυπο των (εκκρεμών) νέων ρυθμίσεων στη ρευστότητα της αγοράς. Ως απάντηση, πολλοί οργανισμοί διαχείρισης χρέους αναγκάστηκαν να προσαρμόσουν τις οικείες στρατηγικές και διαδικασίες έκδοσης και πώλησης. Μερικοί επίσης εισήγαγαν ή πρόκειται να εισαγάγουν νέα εργαλεία χρέους.

Ο δανεισμός κορυφώθηκε το 2012 και θα μειωθεί το 2014, όμως οι λόγοι χρέους παραμένουν υψηλοί και αυξάνονται

Μολονότι οι συνδυασμένες ακαθάριστες δανειακές ανάγκες των χωρών του ΟΟΣΑ δείχνουν ότι κορυφώθηκαν το 2012 στα 11 τρισεκατομμύρια δολάρια ΗΠΑ, οι υπεύθυνοι διαχείρισης χρέους στις χώρες του ΟΟΣΑ συνεχίζουν να αντιμετωπίζουν σημαντικά προβλήματα χρηματοδότησης, ενώ οι λόγοι δημόσιου χρέους συνεχίζουν την ανοδική τους πορεία. Οι συνολικές ακαθάριστες δανειακές ανάγκες στον ΟΟΣΑ αναμένεται να έχουν μειωθεί ελαφρώς το 2013 στα 10,8 τρισεκατομμύρια δολάρια ΗΠΑ. Προβλέπεται ότι θα συρρικνωθούν περισσότερο το 2014 περίπου στα 10,6 τρισεκατομμύρια δολάρια ΗΠΑ, όμως με σχετικά υψηλά επίπεδα απόσβεσης. Ο καθαρός δανεισμός εκτιμάται ότι θα σημειώσει πτώση στα 1,5 τρισεκατομμύρια δολάρια ΗΠΑ το 2014, ενώ οι λόγοι δημόσιου χρέους στον ΟΟΣΑ ως σύνολο προβλέπεται ότι θα αυξηθούν.

Μέσα σε αυτό το πλαίσιο, η ανεύρεση σημαντικής ποσότητας χρηματοδοτικών πόρων με το χαμηλότερο δυνατό κόστος και με αποδεκτό κίνδυνο αναχρηματοδότησης (rollover risk) του ληξιπρόθεσμου χρέους που πρέπει να ανανεωθεί, παραμένει πρόκληση. Πολλοί υπεύθυνοι διαχείρισης χρέους στις χώρες του ΟΟΣΑ συνεχίζουν να αναπροσαρμόζουν το χαρτοφυλάκιά τους εκδίδοντας περισσότερους μακροπρόθεσμους τίτλους και λιγότερα γραμμάτια δημοσίου.

Κύρια πορίσματα

Ο δανεισμός αναμένεται να μειωθεί το 2014, όμως οι λόγοι χρέους θα παραμείνουν υψηλοί. Για μια ομάδα επιλεγμένων κύριων χωρών του ΟΟΣΑ, το χρέος γενικής κυβέρνησης το 2014 προβλέπεται ότι θα διαμορφωθεί στο υψηλότερο επίπεδο που έχει παρατηρηθεί μετά το Β' Παγκόσμιο πόλεμο.

Για το 2013 και το 2014, το μερίδιο των βραχυπρόθεσμων ομολόγων που εκδόθηκαν προβλέπεται ότι θα παραμείνει μεταξύ του 45‑46%, έναντι του σχεδόν 49% πριν από την κρίση.

Το ποσοστό του μακροπρόθεσμου χρέους στο δημόσιο χαρτοφυλάκιο υπολογίζεται σε περίπου 87% για το 2013 και προβλέπεται ότι θα ανέρθει στο 88,1% το 2014.

Οι αποδόσεις των μακροπρόθεσμων κρατικών ομολόγων στις προηγμένες κύριες οικονομίες έχουν διαχρονικά στενή σχέση.

Οι ανάγκες κρατικής αναχρηματοδότησης για τον ΟΟΣΑ ως σύνολο αποτελούν σημαντική πρόκληση και θα ανέρθουν περίπου στο 29% του ανεξόφλητου μακροπρόθεσμου χρέους του στα επόμενα τρία χρόνια.

Δεν υπάρχει έλλειμμα στη συνολική προσφορά ασφαλών κρατικών περιουσιακών στοιχείων, ιδιαίτερα εάν χρησιμοποιείται μία ευρύτερη μέτρηση για τον πιστωτικό κίνδυνο κράτους. Αντί για την εφαρμογή του «προτύπου του τριπλού Α», το κρατικό χρέος που αξιολογείται ΑΑΑ, ΑΑ ή Α θα πρέπει επίσης να θεωρείται ασφαλές.

Οι οργανισμοί διαχείρισης χρέους εξέφρασαν την ανησυχία τους για τις πιέσεις που ασκούνται στους υφιστάμενους βασικούς διαπραγματευτές αγοράς και για τον αντίκτυπο των (προσεχών) ρυθμίσεων στη ρευστότητα στις αγορές πρωτογενών και δευτερογενών κρατικών χρεογράφων.

Οι μεταβολές στη μη συμβατική νομισματική πολιτική που ακολουθούν οι κεντρικές τράπεζες ενδεχομένως να αυξήσουν σε μεγάλο βαθμό την αστάθεια στις αγορές κρατικών τίτλων. Τα μέτρα εξόδου (όπως ο ρυθμός μείωσης της αγοράς κρατικών ομολόγων) πρέπει να εφαρμοστούν με μεγάλη σύνεση, σαφή επικοινωνία με την αγορά και την κατάλληλη αμφίδρομη επικοινωνία ανάμεσα στις κεντρικές τράπεζες και τους κρατικούς εκδότες.

Summary of
OECD (2014), OECD Sovereign Borrowing Outlook 2014, OECD Publishing.
http://dx/doi.org/10.1787/sov_b_outlk-2014-en

© OECD

Η περίληψη αυτή δεν αποτελεί επίσημη μετάφραση του ΟΟΣΑ.

Η αναπαραγωγή της περίληψης αυτής επιτρέπεται υπό την προϋπόθεση ότι παρατίθεται το δικαίωμα αποκλειστικής εκμετάλλευσης του ΟΟΣΑ, καθώς και ο τίτλος της πρωτότυπης έκδοσης.

Οι Πολύγλωσσες Περιλήψεις είναι μεταφρασμένα αποσπάσματα των δημοσιευμάτων του ΟΟΣΑ που εκδόθηκαν αρχικά στην αγγλική και τη γαλλική γλώσσα.

Διατίθενται δωρεάν στο Ηλεκτρονικό Βιβλιοπωλείο του ΟΟΣΑ www.oecd.org/bookshop

Για περισσότερες πληροφορίες επικοινωνήστε με το Τμήμα Δικαιωμάτων και Μεταφράσεων της Διεύθυνσης Δημοσίων Υποθέσεων και Επικοινωνιών του ΟΟΣΑ μέσω ηλεκτρονικού ταχυδρομείου στη διεύθυνση: rights@oecd.org ή μέσω φαξ:+33 (0)1 45 24 99 30.

OECD Rights and Translation unit (PAC)
2 rue André-Pascal, 75116
Paris, France

Επισκεφτείτε τον ηλεκτρονικό μας κόμβο www.oecd.org/rights